किराए बढ़ोतरी में रोडवेज की दोहरी नीति यात्रियों की जेब पर भारी पड़ रही है। अम्बाला रोड पर 30 अक्टूबर को टोल प्लाजा शुरू हुआ तो तीसरे दिन ही रोडवेज ने बसों का किराया पांच रुपए बढ़ा दिया। अधिकारियों ने तर्क दिया कि टोल टैक्स देने से रोडवेज की कमाई कम हो गई है। वहीं दामला के पास टोल प्लाजा बंद हुआ, यहां पर किराया कम करने का नाम अधिकारी नहीं ले रहे हैं। इस टोल को बंद हुए दस दिन हो गए हैं, लेकिन अभी तक किराया कम नहीं किया गया। जबकि नियम अनुसार जब टोल बंद हो गया है तो किराया कम किया जाना चाहिए था। क्योंकि जो टिकट यात्री को दी जाती है, उसमें टोल टैक्स की भी टिकट दी जाती है। यह दो या पांच रुपए तक होती है। हालांकि रोडवेज के अधिकारियों का कहना है कि रेट कम किए जाने हैं। जल्द ही इस पर फैसला किया जाएगा।